Τατιάνα Λύγαρη

Η **Τατιάνα Λύγαρη** είναι Eλληνίδα ηθοποιός και σκηνοθέτρια.

## Βιογραφικά στοιχεία
Γεννήθηκε στη Θεσσαλονίκη, σπούδασε νομικά και αποφοίτησε με άριστα από την Δραματική Σχολή του ΚΘΒΕ. Παράλληλα σπούδασε χορό στο Χοροθέατρο της Κικής Αγραφιώτη και τραγούδι στο Μακεδονικό Ωδείο.

Πρωταγωνίστησε σε θεατρικές παραστάσεις αρχαίου δράματος και σε κλασικά και σύγχρονα έργα στο ΚΘΒΕ, του οποίου υπήρξε στέλεχος για τέσσερα χρόνια. Επίσης έλαβε μέρος σε τηλεοπτικές σειρές. Υπήρξε σκηνοθέτρια και ανέλαβε την καλλιτεχνική επιμέλεια θεατρικών και μουσικών παραστάσεων, εκδόσεων, φεστιβάλ και άλλων πολιτιστικών δράσεων.

Δημιούργησε και διευθύνει τον πολιτιστικό πολυχώρο *[[Αμαξοστοιχία-Θέατρο το Τρένο στο Ρουφ|Αμαξοστοιχία-Θεάτρο το Τρένο στο Ρουφ]]*, ο οποίος στεγάζεται σε αμαξοστοιχία-αντίκα.

## Σταδιοδρομία
Πρωταγωνίστησε σε κωμικούς και δραματικούς ρόλους έργων αρχαίας τραγωδίας του Σοφοκλή, του Ευριπίδη και του Αριστοφάνη αλλά και άλλων όπως του Μπεν Τζόνσον, του Ουίλλιαμ Σαίξπηρ και του Λέοντος Τολστόι, του Κώστα Μουρσελά, του Ζαν Ζενέ, του Μίλαν Κούντερα, του Νιλ Σάιμον, του Μαξ Φρις, του Ντάριο Φο, του Άουγκουστ Στρίντμπεργκ κ.ά.

Επίσης έχει εμφανιστεί σε μικρές και μεγάλες θεατρικές σκηνές, μεταξύ των οποίων το αρχαίο θέατρο της Επιδαύρου, το Εθνικό Θέατρο, το ΚΘΒΕ, το Μέγαρο Μουσικής Αθηνών, το Ωδείο Ηρώδου του Αττικού, και το Ακαδημαϊκό Δραματικό Θέατρο του Τβερ κ.ά.. Έχει εμφανισθεί και στο εξωτερικό, ερμηνεύοντας, μεταξύ άλλων, μονολόγους από αρχαίες ελληνικές τραγωδίες, ενώ το 1988 περιόδευσε στα Τίρανα, το Δυρράχιο και το Αργυρόκαστρο με το ΔΗΠΕΘΕ Ιωαννίνων, τον πρώτο ελληνικό θεατρικό οργανισμό που επισκέφθηκε την Αλβανία. 

### Κινηματογράφος
Πρωταγωνίστησε σε επιλεγμένες παραγωγές του καλλιτεχνικού κινηματογράφου, με σημαντικότερη την *Περίπτωση του Οιδίποδα* (*Der Fall Ö*) του Ράινερ Σάιμον, που υπήρξε η πρώτη συνεργασία πρώην Ανατολικής και Δυτικής Γερμανίας μετά την πτώση του Τείχους.

### Τηλεόραση
Παράλληλα με το θέατρο, πρωταγωνίστησε και σε πολλές δημοφιλείς τηλεοπτικές σειρές. Μερικές από αυτές είναι: *Το γαλάζιο διαμάντι* στον ρόλο της Μόιρας, *[[Τμήμα Ηθών (σειρά)|Τμήμα ηθών]]*, *[[Ανατομία ενός εγκλήματος (ελληνική σειρά)|Ανατομία ενός εγκλήματος]]*, *Τολμηρές Ιστορίες*, *[[Απαγορευμένη Αγάπη|Απαγορευμένη αγάπη]]* στον ρόλο της Μπέτυς, *Η 10η εντολή*, *Ροζ συννεφάκι*, *Ένοχη αγάπη*, *Πάθος*, *Ανατολικός Άνεμος*.

### Σκηνοθεσία
Έως σήμερα έχει σκηνοθετήσει πολλές θεατρικές αλλά και μουσικές παραστάσεις για ενήλικες και παιδιά, σε κάποιες από τις οποίες έχει πρωταγωνιστήσει και η ίδια.

### Χορός
Ως χορογράφος εργάστηκε σε παιδικούς θιάσους και στο Μαθητικό Πειραματικό Θέατρο Θεσσαλονίκης, αποσπώντας το *Βραβείο χορογραφίας στο Φεστιβάλ Ιθάκης*.

### Καλλιτεχνική επιμέλεια
Έχει επιμεληθεί καλλιτεχνικά θεατρικές και μουσικές παραστάσεις καθώς και έντυπες εκδόσεις και μουσικά CD.

## [[Αμαξοστοιχία-Θέατρο το Τρένο στο Ρουφ]]
Μετά από πρόσκληση συνεργασίας με το Ακαδημαϊκό Δραματικό Θέατρο του Τβερ, για να πρωταγωνιστήσει στη δίγλωσση παράσταση της *Άννας Καρένινα**,* του Λέοντα Τολστόι, σε σκηνοθεσία Vera Andreevna Efremova, ερμηνεύοντας τον ομώνυμο ρόλο, η Τατιάνα Λύγαρη ιδρύει το 1996 την αστική, μη κερδοσκοπική Καλλιτεχνική Εταιρία Αξάνα, της οποίας έως σήμερα ηγείται καλλιτεχνικά και διοικητικά. Η μεγαλύτερη προσφορά της υπήρξε η δημιουργία της Αμαξοστοιχίας-Θεάτρου το Τρένο στο Ρουφ.

Η Καλλιτεχνική Εταιρεία Αξάνα δραστηριοποιείται σε όλες τις μορφές Τέχνης, όπως θέατρο, μουσική, εικαστικά, λογοτεχνία , κινηματογράφος κ.ά., επιδεικνύοντας παράλληλα εκπαιδευτικό αλλά και κοινωνικό έργο, σε συνεργασία με φορείς, όπως ο Σύλλογος Φλόγα, οι Γιατροί Χωρίς Σύνορα, το Φιλανθρωπικό Σωματείο Οι Φίλοι Του Παιδιού, το Ελληνικό Τμήμα του Διεθνούς Ιδρύματος Νεανικού Διαβήτη, βιβλιοθήκες ακριτικών χωριών κ.ά.

Το 1997 η Τατιάνα Λύγαρη εμπνέεται και υλοποιεί την Αμαξοστοιχία-Θέατρο το Τρένο στο Ρουφ, όνειρο και έργο ζωής για την ίδια, το μοναδικό τρένο – θέατρο στον κόσμο, έναν πρωτοποριακό σιδηροδρομικό πολυχώρο πολιτισμού με πυρήνα το θέατρο, στον οποίο έχει επενδύσει το μεγαλύτερο μέρος των καλλιτεχνικών της δυνάμεων, έκτοτε.

Το Τρένο στο Ρουφ είναι ένας πλήρης συρμός, αποτελούμενος από δέκα ανακαινισμένα βαγόνια-αντίκες, στα οποία περιλαμβάνονται και μερικά μεγάλης ιστορικής αξίας, καθιστώντας τον βιομηχανικό μνημείο της νεότερης ελληνικής ιστορίας. Φιλοξενείται μέσα στον εν λειτουργία Σιδηροδρομικό και Προαστιακό Σταθμό του Ρουφ και λειτουργεί από το 1997, ως πρότυπος σιδηροδρομικός πολιτιστικός πολυχώρος, μοναδικός στο είδος του. Δραστηριοποιείται σ’ όλους τους τομείς του πολιτισμού, με πυρήνα του το θέατρο, τα εικαστικά και μουσικά δρώμενα, καθώς και στην εστίαση, την οποία πρώτο συνδύασε με τον πολιτισμό. Έως τώρα, η πρωτοτυπία του χώρου και η ποιότητα των δράσεων έχουν χαρίσει την αποδοχή και την αγάπη του κοινού αλλά και διθυραμβικές κριτικές από τον Τύπο.

Εναρκτήρια παράσταση στο Θεατρικό Βαγόνι ήταν η *Λαχτάρα για κεράσια*, όπου πρωταγωνίστησε η ίδια. Το 2001, η Τατιάνα Λύγαρη ανακαινίζει το διατηρητέο Wagon-Restaurant του Simplon Orient Express του 1926, εγκαινιάζοντας το *Μουσικό Βαγόνι Orient Express*. Το 2008 ιδρύει την *Παιδική Σκηνή*, ενώ το 2010 καθιερώνει ως θεατρική σκηνή και το *Wagon-Bar* της Αμαξοστοιχίας. Το 2011 εγκαινιάζει το *New Wagon,* όπου διοργανώνει κάθε Μάιο το Φεστιβάλ Νέων Καλλιτεχνών *Τα 12 Κουπέ* και κάθε Σεπτέμβριο το Φεστιβάλ Σύγχρονου Χορού *Compartments Dance Project* ενώ από το καλοκαίρι του 2011 δημιουργεί την *Αποβάθρα*, ένα Οpen Αir bar, restaurant &theatre με μουσικά και θεατρικά happenings, εκθέσεις ζωγραφικής και εικαστικές εγκαταστάσεις σύγχρονων Ελλήνων εικαστικών.

Με τους συνεργάτες της, η Τατιάνα Λύγαρη έχει παρουσιάσει τις παραστάσεις του Τρένου στο Ρουφ σε δήμους της Αττικής, στο Αθηναϊκό Φεστιβάλ Αττικού Άλσους, στο Μέγαρο Μουσικής Αθηνών, στο Μέγαρο Μουσικής Θεσσαλονίκης, στο Μουσείο Κυκλαδικής Τέχνης, στο Μουσείο Μπενάκη, στο Δημοτικό Θέατρο Πειραιά καθώς επίσης και σε πόλεις της Ελλάδας και του εξωτερικού, όπως στο Βουκουρέστι, στην Καζαμπλάνκα και το Ραμπάτ στο Μαρόκο στο πλαίσιο του Festival Théâtre & Cultures Méditerranée, έχει συνεργαστεί με το θίασο *Compagnie Tour de Babel* του Romain Pompidou στο έργο *Poèmes et Chants d’Amour*, που παρουσιάστηκε στο Γαλλικό Ινστιτούτο Αθηνών (2004-5), ενώ το 2010 παρουσιάζει τη θεατρική παράσταση *Το κολιέ της Ελένης* στον Λίβανο, στο θέατρο Al Madina της Βηρυτού.

### Θέατρο

### Κινηματογράφος

### Τηλεόραση

### Σκηνοθεσία

### Καλλιτεχνικές επιμέλειες

## Gallery

## Παραπομπές

## Πηγές
* http://www.tovima.gr/relatedarticles/article/?aid=20797
* http://www.tovima.gr/culture/article/?aid=296879
* http://www.episkinis.gr/2009-05-31-09-20-01/2009-06-04-11-06-13/404-2011-01-22-20-08-28
* http://cityportal.gr/articles_det1.asp?article_id=45888
* http://tvxs.gr/news/paideia/tatiana-lygari-sto-tvxs-%C2%ABi-riza-toy-kakoy-theati-ksekina-apo-kako-paidiko-theatro%C2%BB
* http://www.catisart.gr/index.php/2010-05-03-21-16-20/1759-2013-10-20-19-10-51

## Εξωτερικοί σύνδεσμοι
* http://totrenostorouf.gr/gr/axana/
* http://totrenostorouf.gr/gr/chronology/
* http://totrenostorouf.gr
* https://www.youtube.com/user/totrenostorouf/videos
* https://www.facebook.com/To-Treno-sto-Rouf-railway-carriage-theatre-679849738781216/
* https://www.facebook.com/apovathra?fref=photo
* https://twitter.com/ToTrenoStoRouf

Κατηγορία:Έλληνες σκηνοθέτες
Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί τηλεόρασης
Κατηγορία:Ελληνίδες ηθοποιοί θεάτρου